
חבר המתרגמים בע"מ

הצעת חוק בית המשפט לעניינים מנהליים (תיקון מס' 8), התשס"ד-2004, החלטה על חלוקת הצעת החוק (סעיף 121 לתקנון)

היו"ר מיכאל איתן:

אני פותח את הישיבה. הנושא - הצעת חוק בית המשפט לעניינים מנהליים (תיקון מס' 8), התשס"ד-2004. 

תמי סלע:


יש כמה פסקאות של אותו סעיף של חוק הכניסה לישראל שזה דברים שלא קשורים לעניין של העברת סמכויות לעניינים מנהליים, הם קשורים לסמכויות של ממונה על ביקורת הגבולות, להרחיק לתקופה מסוימת שוהה בלתי חוקי, דברים שוועדת הפנים מטפלת בהם. החלטנו בוועדת המשנה שאת זה ראוי לפצל, כי זה ממש לא קשור לחוק. 

דורית ואג:


אני אבקש כבר באותה הזדמנות לעשות החלטה כפולה: על הפיצול ואחר כך הסמכה של היושב ראש לבקש העברה לוועדת הפנים.

היו"ר מיכאל איתן:


מי בעד פיצול החוק?   

אני אגיד לפרוטוקול. סעיף 24 להצעת חוק בתי משפט לעניינים מנהליים הועבר מטעם הוועדה לדיון בוועדת משנה. בוועדת המשנה הגיעו למסקנה שבחוק הזה סעיף 24 שבו דן בתיקון לחוק הכניסה לישראל התשי"ב-1952, בסעיף 13(ד), בסעיף 13(ו) ובסעיף 13 (י"ב)  סעיף 13 (ט"ו) ס"ק א – אלה הם הסעיפים. הם יפוצלו מחוק בתי המשפט לעניינים מנהליים. ההחלטה של הוועדה מתייחסת לכך שלאחר שאנחנו נצביע פה על הפיצול, אני אפנה לוועדת הכנסת ואבקש את העברת הסעיפים האלה לדיון בוועדת הפנים של הכנסת שמטפלת בחוק הכניסה לישראל.


מי בעד? התקבל פה אחד. תודה.

צעת חוק שירות המדינה (משמעת) (תיקון מס' 10) החלת הוראות מחוק זכויות נפגעי עבירה), התשס"ה – 2005. של חה"כ זהבה גלאון וחה"כ אורית נוקד.

היו"ר מיכאל איתן:

עכשיו אנחנו דנים בהצעת חוק שירות המדינה (משמעת) (תיקון מס' 10) החלת הוראות מחוק זכויות נפגעי עבירה), התשס"ה – 2005. 

בחוק שירות המדינה משמעת אחרי סעיף 30 יבוא: חוק זכויות נפגעי עבירה התשס"א.... להלן חוק זכויות נפגעי עבירה התשס"א – 2001 (להלן: חוק זכויות נפגעי עבירה) - - - -

זהבה גלאון:


אל תתייחס לשורה הזאת. היא מתייחסת לדברי ההסבר. 

היו"ר מיכאל איתן:


"החלת הוראות מחוק זכויות נפגעי עבירה. 

30א.  
שר המשפטים באישור ועדת החוקה חוק ומשפט של הכנסת, רשאי לקבוע


כי הוראות חוק זכויות נפגעי עבירה, התשס"א – 2001, כולן או מקצתן


ובהתאמות המתחייבות שקבע, יחולו על הליכים משמעתיים לפי חוק זה" 


למה אנחנו צריכים ששר המשפטים יעשה את זה? למה אנחנו לא יכולים לעשות את זה?

קרן ויינשל:


אפשר להסתכל על ההוראות של החוק ולהחליט. הן רובן נוגעות לסדרי דין. רוב סדרי הדין מוסדרים בתקנות. זה פשוט יהיה קצת מצחיק שסדרי הדין שנוגעים לדברים האלה יהיו בחוק וסדרי דין הרבה יותר משמעותיים יהיו בתקנות.

היו"ר מיכאל איתן:


תעשי סדר. תלכי על חלק כן וחלק לא.

קרן ויינשל:


אין שום בעיה שנעשה את זה. אבל זה מתאים יותר לתקנות באמת.

אליעזר כהן:


אני אתן לך תשובה אחרת. אתה מטיל על ועדת החוקה יותר ויותר עבודה. 

קרן ויינשל:


זה ממילא יגיע אליהם.

היו"ר מיכאל איתן:


אני מוכן לקבל את זה כביקורת. 

אליעזר כהן:


חוץ מזה השר רואה תמונה כוללת.

היו"ר מיכאל איתן:


לא. אני רוצה להסביר. יש לנו חוק שהוא חוק זכויות נפגעי עבירה, וקבענו אותו בהקשר לכל הדין הפלילי, הליכים בדיני עונשין. באה כעת יוזמה ואומרים בואו נשים את אותן זכויות שאנחנו רואים אותן כזכויות שצריך לעגן אותן בחקיקה, נשים אותן גם בדין המשמעתי. עכשיו, מבחינה ערכית , מאחר ובמדינת ישראל זו זכות של נפגעי עבירה, אני לא חושב שהיא צריכה להיות מותנית במה שיחליט שר המשפטים. אני רוצה לקבוע אותה. זאת חובתי. אני לא יכול להשאיר את זה לשיקול דעת של שר המשפטים, הוא יחליט את זה כן ואת זה לא. לא, אין דבר כזה.


אז אם דובר איך לעשות את זה ומה התקנות זה אני מוכן להשאיר לו שיקול דעת. אבל לקביעה ערכית שאני מעביר את כל הזכויות גם לחוק שירות המדינה ונותן להם את הזכויות שם, על זה אני לא מוכן לוותר. אני לא מוכן להשאיר את זה לשיקול דעתו. אז תגידו לי מה כן ומה לא. אני לא מוכן שהוא יחליט, ואני אפילו לא אדע מה. ואם הוא יחליט לא להחיל חלק? אני רוצה לדעת עכשיו.


אם הוא לא ירצה להחיל על שירות המדינה זכויות נפגעי עבירה שקיבלנו אותן בעיקרון בדיני העונשין הרגילים. נגיד שהוא לא ירצה.

ענת אסף:


החשש שלך שהוא לא ירצה בכלל להפעיל את הסמכות או מה כן?

היו"ר מיכאל איתן:


כן. הוא ייקח חלק וחלק לא.

ענת אסף:


אבל יש באמת דברים שלא מתאימים.

היו"ר מיכאל איתן:


אז תנו לי להבין. אולי יש דברים שנגיד את זה והשאר לשיקול דעתו. אני רוצה לדעת לפני שאני מחוקק את החוק: אני רוצה לדעת מה כן ומה לא. מה הדברים שלדעתכם ברור שכן ומה לדעתכם דבר שבשיקול דעת. אני לא מוכן לחוק הזה כמו שהוא כאן. לא מוכן. אני רוצה קודם כל לדעת. אולי אני בסוף כן אסכים. אני רוצה קודם כל לדעת מה זכויות נפגעי עבירה, מה מתאים, מה לא מתאים. מה להשאיר לשיקול דעת, מה הדבר שאנחנו לא נוותר עליו בשום מקרה. אני רוצה לדעת לעצמי לפני שאני מחוקק חוק כזה ונותן לשר המשפטים להיות במקומי. זה לא כל כך מהר אנחנו עושים.  יש זכויות בסיסיות שאנחנו אמרנו שעל זה אי אפשר לוותר. מה פתאום? אולי הוא יחליט שהוא כן מוותר? אז הוא יבוא ויגיד, מה אתה רוצה, נתת לי סמכות.  מה אני מפקיר לשיקול דעתו.

אליעזר כהן:


אני שואל על ההערה שלו. אם כתוב, מוצע להסמיך את שר המשפטים, באישור ועדת חוקה חוק ומשפט של הכנסת, זה לא אומר שאנחנו יכולים להתערב בכל השלבים?

קרן ויינשל:


אנחנו יכולים להגיד כן או לא. אבל מה שקורה בפועל, יש לנו כאן משא ומתן, אנחנו תמיד בודקים את כל החוק. 

היו"ר מיכאל איתן:


בדיוק הפוך. פורמלית אין לנו מעמד. רק להגיד לא.

קרן ויינשל:


נכון.

היו"ר מיכאל איתן:


את אומרת שפורמלית אנחנו אומרים כן או לא.

קרן ויינשל:


רק או כן או לא. 

היו"ר מיכאל איתן:


זה לא מובן. פורמלית יש לנו רק מעמד להוסיף, לאשר. אם הוא מחליט לא להביא  - נגיד יש זכות לנפגע עבירה לקבל הודעה מוקדמת. הוא מחליט שאת זה הוא לא רוצה. אתה לא יכול לעשות כלום. 

אליעזר כהן:


זאת אומרת אתה מפחד שהוא יוריד דברים ואנחנו לא נוכל לשלוט על זה.

היו"ר מיכאל איתן:


לא יכולים. לא נוכל. מה שהוא לא רוצה לא יהיה. רק מה שהוא רוצה, אנחנו צריכים לתת אישור. 

אליעזר כהן:


מאידך, לשר משפטים טוב יש תמונה כוללת.

היו"ר מיכאל איתן:


אבל זה תפקיד שלנו. אנחנו קבענו מה זה זכויות נפגעי עבירה. אז אני רוצה לדעת על מה אני נותן לו שיקול דעת ועל מה אני דורש שזה יהיה ישר בפנים. 

קרן ויינשל:


אתה רוצה להגדיר לו יותר באיזה נושאים הוא יכול לקבוע את התקנות.

היו"ר מיכאל איתן:


אני רוצה לחייב אותו. 

קרן ויינשל:


אתה יכול אולי למחוק את ה"רשאי". יקבע.

היו"ר מיכאל איתן:


יפה.

ענת אסיף:


עם זה אין לי בעיה. אבל עדיין יהיה כתוב .... 

היו"ר מיכאל איתן:


שיהיה כולם. אז תגידו לי מה לא מתאים. תביאו לי רשימה מה לא מתאים. 

קריאה:


למשל הודעות על שחרור ממעצר זה לא קשור כי אין מעצרים - - -

היו"ר מיכאל איתן:


תחליטו את זה. מה הבעיה? 

זהבה גלאון:


אני רוצה להציע את הדבר הבא. יש כאן עכשיו את הזכויות שמוחלות על נפגעי עבירה בהליך הפלילי. אני חושבת שאפשר בכמה דקות לעבור, לראות מה מתאים ולבחון את זה.

אליעזר כהן:


ולסייג.

ענת אסיף:


אבל לא יוסי ולא אני מוסמכים כאן להגיד שכל מה שאתם חושבים שמתאים באמת יוחל. 

היו"ר מיכאל איתן:


למה לכם להתווכח מסביב? תעברו פרק פרק ואחר כך נראה.

ענת אסיף:


אני אומרת מראש, זה עדיין לא אומר ששר המשפטים בהכרח בסוף יכניס את זה. שאני באינטואיציה אגיד שזה נראה לי מתאים...

היו"ר מיכאל איתן:


בואי נראה קודם כל ואחר כך נחליט.

יוסי גבירי:


בואו נראה איך מגדירים בכלל נפגע עבירה בדין המשמעתי. זה גם לא עניין פשוט, לא ברור. 

קרן ויינשל:


מה העבירות בשירות המדינה זה בסעיף 17 בחוק שירות המדינה, ולא על כולם הרי זה יכול לחול. אני חושבת שזה בעיקר יחול על ההטרדה המינית. 

ענת אסיף:


אבל זה דורש הגדרה. 

קרן ויינשל:


בואו נתחיל עם אחד העקרונות הכלליים בחוק זכויות נפגעי עבירה זה ניהול הליכים תוך זמן סביר. זה נראה לי משהו שכן אפשר להחיל גם בחוק המשמעת. 

היו"ר מיכאל איתן:


מה זכותו של הנפגע?

קרן ויינשל:


שלא ימשכו אותו שנים.

היו"ר מיכאל איתן:


קודם צריכים אבל לדבר כמה מילים על נפגע עבירה. מי זה נפגע עבירה בדין המשמעתי?

יוסי גבירי:


זה לא פשוט כל כך להגדיר. אין הגדרה. הרעיון של הדין המשמעתי, התכלית שלו להגן על שירות המדינה. ברור שיש גם נפגעים שמטרידים מינית עובדת אולי השירות נפגע גם, התדמית שלו, אבל גם היא נפגעת.

היו"ר מיכאל איתן:


מי עוד יכול להיות?

יוסי גבירי:


יכול להיות בעבירה של תקיפה, אלימות והטרדה מינית בעיקר. אני לא רואה עבירה של מעילה למשל.

היו"ר מיכאל איתן:


אבל למה אלימות זה יהיה בגדר דין משמעתי?

ענת אסיף:


 דין משמעתי בכל עבירה שיש עמה קלון.

קרן ויינשל:


אני סימנתי בתור סעיפים שיכולים להיות רלבנטיים זה התנהגות שאינה הולמת או התנהגות בלתי הוגנת יכול להיות אולי. והכי חשוב – הורשע בעבירה שיש עמה קלון.

יוסי גבירי:


נכון. למרות שבלתי הוגנת לפי הפסיקה של בית המשפט העליון - --

קרן ויינשל:


בהגדרה צריך שני גורמים: גם החלק של הנפגע וגם החלק של העבירה. 

ענת אסיף:


אבל הבסיס הוא קודם כל מי נפגע, ואחר כך סוגי העבירות.

זהבה גלאון:


אבל יש משהו שמטריד אותי בהתדיינות הזאת, על ההגדרה, לא על הרשימה שדיברת עליה. עד היום החוק שמעניק סיוע לנפגעות בהליך הפלילי לא חל על ההליך המשמעתי. כל הדבר הזה עלה, כי כשזה הגיע להתדיינות בפני שופט בבית הדין המשמעתי הוא אמר, זה באמת לא הגיוני שאישה שנפגעה, זה בכלל לא משנה אם היא נפגעה פה או נפגעה פה, נפגעה – נפגעה. כל הזכויות האלה... זכות עיון במסמכים כל זה לא יכול להיות שלא יהיה לה. עד היום העניין שלה נדון בפני בית הדין המשמעתי. אף אחד לא חשב להגדיר על זה. זכויות אלמנטריות שלה לכאורה נשללות או לא לכאורה – אף אחד לא חשב שכשדנו בתלונות שלה או בתלונות של אחרים שצריך להגדיר משהו.

ענת אסיף:


אין שום ספק שכל מתלוננת על עבירה של הטרדה מינית או אפילו אלימות, כשיש מתלונן שהוא בן אדם שנפגע מעבירה משמעתית, אין שום ספק שהוא יהיה נפגע, לצורך העניין. אחר כך יהיה צריך לראות אם חוק זכויות נפגעי עבירה, שיש זכויות שניתנות לנפגעים מעבירות חמורות יותר וחמורות פחות – אז אולי גם בשירות המדינה יהיה מקום לעשות אבחנה, למרות שאני לא בטוחה. הכוונה היא שיש עבירות בשירות המדינה שכל מי שנפגע מהן זה השירות הציבורי כמוסד. אין בכלל בן אדם שנפגע. 


יוסי רק העלה את זה להסביר לכם למה זה דורש עבודה פרטנית ולא פשוטה כמו רק לעבור על רשימת העבירות. זה כבר שאלה שהתחלנו להתחבט בה, איך לנסח מי זה נפגע בשביל להבהיר שאנחנו לא מדברים על עבירות שאין בהן נפגע שהוא PERSON. 

יוסי גבירי:


הכנסנו סעיף דומה בהצעת החוק שלנו הממשלתית שאמורה לעבור ביום רביעי קריאה ראשונה. אנחנו כן חשבנו שזה נכון להחיל את ההליכים המשמעתיים על נפגע עבירה שבאמת אפשר לזהות אותו גם בדין המשמעתי. ולא רק זה, גם היום, בלי שיש הוראה פורמלית בחוק, אני יכול להגיד לך לפחות שלוש זכויות שנותנים אותן. 

זהבה גלאון:


אנחנו רצינו להביא את זה לשנייה שלישית במליאה השבוע. עכשיו אני אשב לחכות שהם יבדקו את עשרת הדברות? אני לא מבינה את זה. בוא נפתור את זה עכשיו.

קרן ויינשל:


למשל, לעניין ההגדרות, אני לא חושבת שנוכל לסיים את הדיון הזה היום אם אנחנו מתחילים לעשות את זה כך. הגדרות כן הייתי משאירה את זה. אם אני מבינה את יושב ראש הוועדה נכון, הוא רוצה שיהיה קודם כל אמירה יותר חזקה על זה שהוא יקבע והוא רוצה להגיד באיזה זכויות הוא יקבע. כלומר, להגיד איזה זכויות זו חובה לפחות, שהוא יקבע בהן. שהוא לא יזניח למשל את האיסור חקירה בדבר עבר מיני.

ענת אסיף:


זה בדיוק לא יעזור. כדי לקבוע מה הוא יהיה חייב להעביר, אפילו  עם ההתאמות המתחייבות, זה מחייב אותנו לעשות עכשיו את כל הדיון הפרטני. כי אם מדברים על זכות נפגע לקבל מידע, שזה סעיף 8 לחוק, שאנחנו יודעים שזה סעיף קטן ויש מאחוריו כזאת מערכת ממוחשבת ותוספות – צריך לעבור על כל פרט ופרט כדי לראות מה מתאים ומה לא. ומעבר לעניין המוכנות שלנו - -

היו"ר מיכאל איתן:


אל תהלכי עלינו אימים, זה לא סיפור כל כך גדול.

ענת אסיף:


בדיוק אני אומרת, צריך לקחת את כל הסיפור הגדול של הדין הפלילי ולהתחיל לגזור ממנו. 

היו"ר מיכאל איתן:


כמה פסקי דין משמעתיים יש בשנה.

יוסי גבירי:


בכלל?

היו"ר מיכאל איתן:


כן.

יוסי גבירי:


יש מאות.

היו"ר מיכאל איתן:


כמה?

יוסי גבירי:


זה יכול להגיע למאתיים. אבל מתוכם הטרדות מיניות שיש נפגע ספציפי זה אולי רבע או שליש. לא יותר.

אליעזר כהן:


זה הרבה. חמישים מקרים של הטרדה.

יוסי גבירי:


גם היום נותנים מידע. אני יכול לפרט לפחות שלוש זכויות שמפורטות בחוק, שפורמלית הן לא אמורות להינתן ובית הדין נותן אותן. 

היו"ר מיכאל איתן:


מה הוא לא נותן?

קרן ויינשל:


הגבלה על מסירת פרטים יש לכם?

יוסי גבירי:


כן. אנחנו מוסרים מידע אבל לא מוסרים את כל המידע שחייבים למסור על פי החוק. עיון בכתב אישום למשל, כן נותנים. גם היום נותנים לנפגעת לטוענת לעניין בכתב האישום אם היא מבקשת. כן מפנים אותה למרכזי  - - 

היו"ר מיכאל איתן:


למה נפגעת? גם יכול להיות נפגע. לאיזה סוגי עבירות אתה מתייחס היום?

יוסי גבירי:


זה בעיקר מתייחס להטרדות מיניות ותקיפה מינית. 

היו"ר מיכאל איתן:


אז למה שלא נאמר כך: ששר המשפטים  באישור ועדת החוקה של הכנסת יקבע. ובלבד שזכויות אלה ואלה בגין עבירות אלה ואלה ייקבעו בתוך שלושים יום מיום פרסום חוק זה, או שישים יום.

ענת אסיף:


איזה זכויות.

זהבה גלאון:


מה שכתוב כאן, בדברי ההסבר יש רשימה. 

ענת אסיף:


זכות לקבל מידע על ההליך הפלילי – עוד פעם, זה בדיוק חוזר לסעיף שמונה. זה סעיף ענק.

היו"ר מיכאל איתן:


אי אפשר. אז שלא יקיים את החוק. 

ענת אסיף:


אני לא אומרת שאי אפשר לתת את הזכות הזאת. אני אומרת שאני,בתור נציגת משרד המשפטים, לא יכולה עכשיו להגיד  - - -

היו"ר מיכאל איתן:


לא עכשיו, יש לכם שישים יום.

ענת אסיף:


לא, עכשיו שזה יהיה כתוב בחוק. שאנחנו מסכימים.

זהבה גלאון:


קחי את כל הרשימה הזאת שמופיעה גם בדברי ההסבר.

קרן ויינשל:


יש זכויות להגנה על שלומו ובטחונו של נפגע עבירה, שזו זכות להגנה בפני הפוגע. מדור שקט זה לא רלבנטי בכלל. לכל נפגע עבירה יש זכות למדור שקט בביתו בזמן ההליך הפלילי.  בית הדין המשמעתי לא יגרש את מי שגר אתו מהבית. 

היו"ר מיכאל איתן:


למשל כן חשוב, וזה מאוד רלבנטי, שמתלוננת לא תצטרך לשבת לידו באותו שולחן.

קרן ויינשל:


אז לא מדור שקט. מקום עבודה שקט. זו אבחנה רצינית.אתה צריך בשביל זה להשעות מהליכים את האדם.

ענת אסיף:


זו בכלל גם לא זכות שכתובה בחוק זכויות נפגעי עבירה. 

קרן ויינשל:


זו כבר לא התאמה.

ענת אסיף:


זה עוד דברים. 

היו"ר מיכאל איתן:

איזה עוד דברים?

קרן ויינשל:


יש זכות להגנה על פרטיותו של נפגע עבירה, שזה איסור חקירה בדבר עבר מיני. זה כבר נמצא בתקנות של שירות המדינה. ראיתי שיש כזה סעיף בתקנות של שירות המדינה.

ענת אסיף:


לא, זה פרסום חקירה בבית משפט.

קרן ויינשל:


יש סעיף בתקנות שירות המדינה.

ענת אסיף:


שבית הדין לא יכול. אבל בחוק זכויות נפגעי עבירה זה שגם המשטרה לא תוכל. 

היו"ר מיכאל איתן:


בואו נעשה את זה בצורה מסודרת. תכתבי לי פה על פתק על איזה עבירות אנחנו מדברים. נתחיל בעבירות ואחר נדבר על הזכויות.

קרן ויינשל:


זו חלוקה  שונה. כי יש לך שלוש קבוצות רלבנטיות.

היו"ר מיכאל איתן:


בעקבות הרשעה בעבירה שיש עמה קלון יש גם דיון משמעתי?

קרן ויינשל:


כן. 

יוסי גבירי:


אני רוצה להסביר לגבי העבירות. בחוק המשמעת אין עבירות ספציפיות. יש עבירות סל. למשל עבירה 17(3) עבירה של התנהגות שאינה הולמת, זה יכול להיות גם במקרה שיש קורבן שניתן לזהות אותו.

היו"ר מיכאל איתן:


הורשע בעבירה שיש עמה קלון – זה יהיה אחד. התנהג התנהגות שאינה הולמת את תפקידו כעובד המדינה – מתוך סעיף 17 – 

קרן ויינשל:


שלושת אלה רלבנטיים: שלוש, ארבע ושש.  שלוש זה רלבנטי. התנהגות שאינה הולמת את התפקיד. ארבע זה גם רלבנטי – התנהג התנהגות בלתי הוגנת.

יוסי גבירי:


בלתי הוגנת לפי הפסיקה במובן של מעילה בכספים. 

ענת אסיף:


אבל אם מצרפים לזה תנאי שיש אדם שנפגע מהמעילה – 

קרן ויינשל:


מה יקרה אם מישהו מעל בכספים ולקח מחשבונות בנק של שלושים אנשים? הם נפגעי עבירה? האם הם גם נפגעי עבירה בדין המשמעתי?

קריאה:


אם התנהל הליך משמעתי בהקשר הזה.

קרן ויינשל:


הכי חשוב זה הורשע על עבירה שיש עמה קלון. אלה שלושת קבוצות העבירות שאנחנו מתייחסים אליהן.

היו"ר מיכאל איתן:


אלה העבירות. עכשיו אנחנו מדברים על זכויות נפגעי עבירה. מהן הזכויות?

קרן ויינשל:


אחד זה עיקרון כללי – שהכל ייעשה תוך התחשבות בו ובצרכיו, שמירה על כבודו והגנה על פרטיותו. זה ברור שזה מכיל.  אחרי זה יש התאמה לקטין. זה עיקרון. כאשר נפגע הוא קטין צריך להתאים את הזכויות.

ענת אסיף:


זה לא בהכרח רלבנטי.

היו"ר מיכאל איתן:


הנפגע הוא קטין. הפוגע הוא עובד מדינה. הוא נפגע עבירה וצריך לבוא להעיד, ילד במוסד חינוכי - -

ענת אסיף:


זה לא יהיה בהליך משמעתי.

יוסי גבירי:


בהליך פלילי.

היו"ר מיכאל איתן:


בהליך משמעתי יכול להיות שיביאו ילד להעיד. 

יוסי גבירי:


אם מורה יתקוף למשל תלמיד שלו או גננת - -

היו"ר מיכאל איתן:


נתן לו סטירה.

יוסי גבירי:


סטירה יכול להיות גם משמעתי, למרות שזה הולך לפלילי בדרך כלל. 

היו"ר מיכאל איתן:


נתן לו סטירה. התנכל לו.

קרן ויינשל:


יש אותו דבר לנפגע שהוא אדם עם מוגבלות.

היו"ר מיכאל איתן:


אותו דבר. להחיל. 

קרן ויינשל:


עוד עיקרון שבית הדין ינקוט צעד דרוש להבטחת זכויות נפגע עבירה. הצהרה.


עכשיו זה הזכויות ממש. קודם כל – הגנה. יש לו הגנה מפני אותו אדם, אותו חשוד. 

ענת אסיף:


זה קשור לחובה של המשטרה. לכן אי אפשר ככה סתם להחיל.

קרן ויינשל:


בסעיף: זכאי נפגע עבירה להגנה ככל הניתן ועל פי הצורך מפני החשוד, הנאשם או הנידון מפני שולחיו או מקורביו.

היו"ר מיכאל איתן:


כן. תחילי את זה.

ענת אסיף:


לא. היחיד שהוא רלבנטי  ---אחר כך נקבל חוק שעבר קריאה שנייה ושלישית שלא נגענו... ונצטרך לבוא אליכם ולהתחנן שתסכימו לתקן.

היו"ר מיכאל איתן:


אני אגיד לך בשביל מה אני צריך את הסעיף הזה. בדיוק בשביל המקרה הקודם. כשתופיע בבית הדין נפגעת עבירה, ותגיד לכבוד בית הדין המשמעתי, אני כעת בסיטואציה שאני צריכה כל פעם לשבת מול האדם הזה, אני מבקשת עזרה.

ענת אסיף:


גם היום יש סמכויות במקום העבודה. 

היו"ר מיכאל איתן:


אז היא תקריא את הסעיף הזה. 

יוסי גבירי:


לבית הדין אין סמכות גם היום בחוק.

ענת אסיף:


זה לא עניין של בית הדין.

יוסי גבירי:


אין לו סמכות להרחיק.... 

היו"ר מיכאל איתן:


מזה יהיה לו.

ענת אסיף:


לא.

היו"ר מיכאל איתן:


תקראי את מה שכתוב פה.

קרן ויינשל:


במהלך ההליך הפלילי זכאי נפגע עבירה להגנה ככל הניתן ועל פי הצורך מפני החשוד הנאשם או הנידון, מפני שולחיו ומקורביו.

היו"ר מיכאל איתן:


אם אני שופט ויש סעיף כזה אני פוסק על פיו. למה לא? זה כתוב במפורש. למה זה לא יהיה על פי החוק.

יוסי גבירי:


צריך הוראה מפורשת בחוק.

קרן ויינשל:


בחוק יש סמכויות של בית הדין וכתוב: בית הדין רשאי – אחד, לפטר, שתיים – להשעות, שלוש – לשלול....

היו"ר מיכאל איתן:


לגבי מקום עבודה, כשבא אליו עובד ואומר לו: תשמע, אני זכאי להגנה - - -

יוסי גבירי:


לבית הדין למשמעת אין סמכות לתת סעדים זמניים. בית הדין יכול להטיל אמצעי משמעת על נאשם. זה מה שהחוק אומר.

היו"ר מיכאל איתן:


אבל אני אומר לך מה שאני רוצה, עם כל הכבוד. אז אנחנו משנים את החוק. כל החוק הזה לא שווה כלום אם הדבר הזה לא קיים. אני רוצה שתהיה סמכות לבית הדין המשמעתי, שהיום אין לו, שבמקרה שהוא רואה שיש טעם, שבא אליו עד ואומר לו: אני נפגעתי בעבירה, עדיין מתנהל הדין המשמעתי, אני מבקש שבינתיים יגידו להוא לשבת שם ואני אשב פה. או שאני אהיה משוחרר מכך וכך וכך. השופט יסתכל ותהיה לו סמכות לעשות את זה.

יוסי גבירי:


צריך לתקן את חוק המשמעת.

היו"ר מיכאל איתן:


אז תתקן את חוק המשמעת. 

ענת אסיף:


זו גם לא הכוונה של הסעיף בחוק זכויות נפגעי עבירה. אתה יוצר כאן עניין חדש ולא מחיל הוראות - - -

היו"ר מיכאל איתן:


תסלחי לי, בבית משפט, אני בטוח שלשופט יש מספיק כלים על מנת לעשות את מה שצריך לעשות כמו שכתוב פה, כדי להגן ככל הניתן מפני החשוד.

ענת אסיף:


אבל זה בכלל לא סעיף שמיועד לבית המשפט. סעיף 6 בפסקה הראשונה מדבר על הגנה פיזית ממש שזו חובת המשטרה. סעיף 6 (2) מדבר על הפרדה פיזית בתוך בית הדין, זה אולי רלבנטי. להגיד שכשהנפגעת והנילון מגיע לבית הדין המשמעתי שפיזית תהיה הפרדה.

היו"ר מיכאל איתן:


אני חוזר ואומר בצורה הכי ברורה: זה לא שייך וכן שייך – אני רוצה שלבית משפט תהיה סמכות להתחשב בנפגע עבירה ולהורות על סעדי  ביניים או סעדים קבועים שנועדים להגן על נפגע העבירה במקום עבודתו. זה שייך הרי למקום עבודתו.

ענת אסיף:


למעביד שלו כבר יש סמכות כזאת. המנכ"ל. זה עניין של יום ביומו. מנכ"ל משרד, כשיש תלונה של הטרדה מינית שמגיעה דרכו, עוד לפני שזה מגיע אפילו לשירות המדינה, יש לו כבר סמכות לעשות הפרדה, להשעות עובד. זה כבר קיים. זה בחוק שירות המדינה : משמעת.

היו"ר מיכאל איתן:


זה לא חל על נפגעי עבירה, רק על נפגעת עבירת מין.

ענת אסיף:


לא. כל בעיה שיש במקום העבודה. יש היום סל של סמכויות של השעיה והרחקה . זה לא בית הדין. למעביד יש סמכות. 

יוסי גבירי:


למעביד יש סמכויות. לא לבית הדין. אם מחר יבוא עובד כזה לבית הדין, בית הדין לא יהיה רשאי להשעות אותו. הוא יכול לכל היותר להגיד אמירה כללית שמן הראוי שהנציב יאשר. אבל הנציב לא חייב לשעות להערה כזאת. 

היו"ר מיכאל איתן:


אני עדיין חוזר ואומר: איפה זכותו של עובד לבוא ולקבל סעד על כך שהתלונן נגד מישהו ויש חשש.

ענת אסיף:


הוא פונה למעביד שלו. 

יוסי גבירי:


הוא יפנה למעביד ויגיד: תשמע, אדון זה וזה, הבוס שלי או מישהו אחר הטריד אותי מינית, אני מפחד, אני חושש. ואז המעביד, אם הוא ימצא לנכון, בהתייעצות עם הנציב, או יעביר את זה לנציב עצמו, יכול להורות להעביר אותו מהמשרה הזו למשרה אחרת לתפקיד אחר, למקום אחר.

ענת אסיף:


זה קרה לפני כמה חודשים במשרד המשפטים.

יוסי גבירי:


זה קורה כל הזמן.

זהבה גלאון:


ואם זה לא קורה והוא מתדיין בבית הדין, תמיד הוא יוכל להגיד לבית הדין שהוא זקוק להגנה.

ענת אסיף:


אז בית הדין לא יוכל לעשות כלום.

היו"ר מיכאל איתן:


זה בדיוק העניין. למה בית הדין לא יכול לעשות כלום?

ענת אסיף:


אבל זה לא קשור לחוק הזה. 

היו"ר מיכאל איתן:


זה כן צריך להיות קשור לחוק הזה. כי זה הדבר הכי נפוץ לדעתי, והכי אפקטיבי.

ענת אסיף:


אם יש בעיה עם הסמכות הקיימת, אז זה לא קשור לזה. צריך לבדוק אם הסמכות הקיימת מספיקה, אם יש תלונות - - -

היו"ר מיכאל איתן:


איך אין סמכות לבית דין להורות לנציב לעשות את זה.

ענת אסיף:


אפשר לבדוק את זה. אם אתה רוצה חוות דעת יותר מפורטת. 

היו"ר מיכאל איתן:


אני לא ממציא. זה לב הדיון.  

ענת אסיף:


הצעת החוק מדברת על הסמכה של שר המשפטים.

היו"ר מיכאל איתן:


גבירתי, אני לא מדבר על הסמכות ולא על טכנולוגיה ולא על פרוצדורה. אני מדבר על החיים. ונראה לי, שלב הבעיה זה הסיטואציה שבה יש מתלונן שהוא נפגע, הוא בא חזרה למקום העבודה, והזכות הראשונה שלו שלא ייפגע שם ושיהיה מוגן. זה הדבר הכי רלבנטי לסיטואציה. 

יוסי גבירי:


מחר עובדת באוסם תתלונן נגד המעביד שלה במשטרה שהטריד אותה מינית. עבירה פלילית. היא תרצה להפעיל את סעיף 6(1). זה לא חובה על המעביד שלה באוסם, זה חובה על המשטרה לדאוג להגנה שלה. 

היו"ר מיכאל איתן:


אתה מדבר אתי עכשיו על דבר אחר לגמרי. אתה מדבר אתי על אותו הסעיף הכללי, כאשר מדובר בעבירה כללית.

יוסי גבירי:


נכון.

היו"ר מיכאל איתן:


אני מדבר אתך על מקום עבודה ייחודי, שזה שירות המדינה. ולגבי שירות המדינה, אנחנו לא מתייחסים אליו כאל מעביד פרטי אלא אנחנו אומרים: אנחנו רוצים בשירות המדינה לעשות, ואנחנו עושים הרבה מאוד דברים שלא קיימים במגזר הפרטי. ולכן ההתייחסות שלי היא לא ברמה הכללית של זכאי נפגע עבירה להגנת כל הניתן ועל פי הצורך מפני החשוד. ואני בספק אם בית המשפט יש לו סמכות להתערב במקום עבודה פרטי ולהגיד למעביד פרטי, אתה כעת צריך להגן, לקחת עובד ביטחון ותוך כדי זה שהם עובדים לשים שם מישהו. אני בספק אם מישהו יכול לפרש את הסעיף כך. 

אבל אני כן רוצה שבשירות המדינה תהיה סמכות, מאחר ויש שם גם בית דין של שירות המדינה, שאם הנציב לא מפעיל את סמכותו במקום העבודה, להגן על המתלונן, שכתוצאה מתלונה הוגש דיון לבית הדין המשמעתי, אין בית דין משמעתי בשירות הפרטי. שם יש דין כללי.  אז מאחר ואדם הרגיש עצמו כנפגע והוא מתלונן בבית הדין המשמעתי, אני אומר שיש היגיון גדול לדאוג לכך שתהיה לו גם סמכות לפנות לבית הדין המשמעתי ולהגיד: הנציב לא ממלא את חובתו להגן עלי. 

גדעון ברספלד:


הוא יכול לפנות לבית דין משמעתי לברר את העובדות הנוגעות לבקשה. זה גם יכול להשליך על התוצאה הסופית של הדיון.

היו"ר מיכאל איתן:


אבל הוא אומר שאין לו סמכות, שאפילו אם בית הדין מצא שהעובד הזה צודק, לבית הדין עצמו אין סמכות בכלל.

ענת אסיף:


אבל זה לא קשור לחוק הזה.

היו"ר מיכאל איתן:


אז אתם אומרים שזה לא קשור לחוק הזה. אני אומר לכם עכשיו שזה קשור עניינית, לא קשור כרגע טכנית. אני מוכן לרדת מזה.

זהבה גלאון:


שים את זה בצד רגע, תמשיך עם שאר החוק. 

ענת אסיף:


אפשר לעשות איזו בחינה של מה בדיוק הסמכויות שיש, יכול ששכחנו איזה סעיף. ואם יש איזשהו חסר - - -

אליעזר כהן:


גם את זה, וגם חוק נפגעי עבירה עצמו.

זהבה גלאון:


רוצים להחיל אותו מההליך הפלילי למשמעתי.

קרן ויינשל:


יש הגבלה על מסירת פרטים אישיים של נפגע עבירה כמו הכתובת שלו, מקום העבודה שלו.

היו"ר מיכאל איתן:


זה קיים. זה חייב להיות.

ענת אסיף:


יכול להיות שזה דורש התאמות.

יוסי גבירי:


הכל דורש התאמות.

היו"ר מיכאל איתן:


תעשו התאמות. תחילי את זה.

ענת אסיף:


אני מבינה בדיוק לאן הרוח נושבת. אני רק עוד פעם אומרת: בגלל שההצעה הזאת ככה עברה טרומית וככה עברה קריאה ראשונה, וזה על פי החלטת הממשלה ועל פי הצעה שהממשלה תמכה בה, וזה שיוסי ואני אומרים שאנחנו מסכימים אתכם וזה נראה לנו נכון, אנחנו אומרים את זה בלי סמכות. אחר כך החוק יעבור ושרת המשפטים תתחיל לעבוד על זה ונשיא בית הדין המשמעתי של הנציבות יגיד: סליחה, באיזו סמכות הסכמת שנעביר את הזכות הזאת, יש פה אלף ואחד שיקולים שלא חשבתם עליהם.  

אולי פתרון חלופי שאפשר לחשוב עליו, בגלל שאני מבינה שהחשש שלך שזה בורח לך מהידיים, אז קודם כל אנחנו יודעים שהדיונים כאן על התקנות הם מאוד מאוד מעמיקים, הם הרבה מעבר לפורמליסטיקה. אבל אולי אפשר כן לקבוע איזה שהוא לוח זמנים שנגיד: תוך איקס זמן שר המשפטים ידווח לוועדה - -

קרן ויינשל:


יש את הזכות לקבלת מידע על הליך הפלילי. 

היו"ר מיכאל איתן:


על ההליך המשמעתי. בהחלט כן.

ענת אסיף:


הזכות הזאת לא נאמרת במשפט אחד וזהו. אלא יש תוספות לחוק, מאוד מפורטות, שמדברות על כל השלבים. 

קרן ויינשל:


כאן יהיו חייבים המון התאמות כי זה שלבים שונים.


זכות טיעון בכתב אישום. זה אמר יוסי שיש את זה כבר. 

היו"ר מיכאל איתן:


תחילי. 

קרן ויינשל:


זכות לקבל מידע על מאסר או משמורת אחרת. השאלה אם צריך זכות לקבל מידע על התוצאה. זה ב-8 יהיה?

ענת אסיף:


ב-10 זה רק על החופשות, על הבריחות.

היו"ר מיכאל איתן:


לא צריך. הלאה.

קרן ויינשל:


זכות לקבל מידע על שירותי סיוע. אין שירותי סיוע. יש לכם שירותי סיוע לנפגעים בתוך המדינה?

ענת אסיף:


זה דווקא כן רלבנטי.  גם חוק זכויות נפגעי עבירה נותן מידע על שירותי סיוע כמו קווי הסיוע -  -

היו"ר מיכאל איתן:


על מי החובה כאן מוטלת? מי חייב לתת את השירות הזה?

ענת אסיף:


כל מי שמחויב זה נציבות שירות המדינה. עוד פעם, אני אומרת שזה נראה לי רלבנטי. אבל מחר הנציבות תגיד לי, את אמרת שזה רלבנטי, תוציאי את את הפנקס צ'קים לשלם על זה -  --

קרן ויינשל:


אחרי כן יש ניהול הליכים בזמן סביר.  חקירה של גוף חוקר בדבר עבר מיני, זה כבר קיים היום בתקנות. זה חקירה של מי? הרי אין משטרה שם? הגוף החוקר. אז זה כן יהיה רלבנטי.


זכות לנוכחות מלווה בחקירה.

זהבה גלאון:


זה מאוד רלבנטי.

ענת אסיף:


זה רלבנטי  - מבחינה עניינית נכון. אבל אני לא יודעת עכשיו להגיד לכם אם לגוף החוקר של נציבות שירות המדינה אין שיקולים שאולי יגידו אצלנו ממש אי אפשר לקיים את החקירה וזה לא עניין של התאמות. זה אם אנחנו אומרים שזה יחול אז זה יחול. זה לא מאפשר לנו אחרי זה להגיד בהתאמות אבל בלי מלווה – כי זה  כל הסעיף. אז אני לא יודעת. 

זהבה גלאון:


בעיניי זה סעיף - -- אחת הבעיות הכי קשות לנפגעי עבירה זה לבוא לחקירה לבד. והסיוע הזה שאתה נותן לה על ידי מלווה זה כל כך משמעותי, זה הכי משמעותי.

היו"ר מיכאל איתן:


תחילי את זה.

קרן ויינשל:


זכות לנוכחות בדיון הנערך בדלתיים סגורות.

ענת אסיף:


יש את זה. זה יהיה בחקיקה הראשית. 

היו"ר מיכאל איתן:


לא צריך להכניס.

קרן ויינשל:


זכות להביע עמדה לעניין עיכוב הליכים. 

היו"ר מיכאל איתן:


כן.  אין אצלכם עיכוב הליכים?

יוסי גבירי:


אין עיכוב הליכים. יש סעיף בחוק התליית הליכים, זה לא עיכוב הליכים במובן הפלילי. אין סעיף לעיכוב הליכים. 

היו"ר מיכאל איתן:


אבל יהיה פה בטח מעמד להחלטה שלו לפתוח בחקירה ....

ענת אסיף:


זה לא פה. זה זכות שקיימת בחסד"פ.  יש זכות ערר לסגירת תיק בהליך משמעתי? 

יוסי גבירי:


הוא יכול להגיש בג"צ.

קרן ויינשל:

זכות להביע עמדה לעניין הסדרי טיעון. יש לכם הסדרי טיעון? אז זה כן?

יוסי גבירי:


זה לא מעוגן בחוק המונח הזה של הסדר טיעון. 

היו"ר מיכאל איתן:


הסדר טיעון זה כוח בידי הפקידות. וברור שבנציבות שירות המדינה, לא יוותרו על דבר כזה. זה לא יכול להיות הגיוני שלבית דין לא תהיה גמישות. יכול לתפוס עובד ולהגיד לו: אתה יודע מה, לא נעשה נגדך משפט, תסכים לזהו ונוציא אותך ככה. 

קרן ויינשל:


יש הצהרת נפגע, שבסוף המשפט הנפגע יכול להביא מכתב שיקריאו לבית הדין. זה נראה לי רלבנטי.

היו"ר מיכאל איתן:


טוב. 

ענת אסיף:


לפני שלב גזר הדין.

קרן ויינשל:


זכות להביע עמדה בפני ועדת שחרורים.  חנינה זה לא רלבנטי. הגנה מפני משפט פלילי או אזרחי. זה כן רלבנטי במובנים מסוימים. זה לא חשוב לכם שזה יהיה? לא צריך לכתוב את זה בתור זכויות, אבל זה כן חשוב לכם שזה יהיה שם.

ענת אסיף:


כן.

קרן ויינשל:


זכאות בני משפחה. זה אם הנפגע מת .... אנחנו לא נכתוב את זה. 

יוסי גבירי:


זה פלילי.

ענת אסיף:


זה אפשר בסימן שאלה להשאיר אם זה רלבנטי או לא. אולי אם עושים רשימה כזאת צריך לכתוב שלכל הפחות הסעיפים האלה, אם נחליט שיש סעיפים נוספים שכן צריך להחיל שזה לא יימנע. 

היו"ר מיכאל איתן:


כלום לא יימנע. כל הרעיון שאת זה אנחנו מבקשים לקבוע תוך תשעים יום, והשאר הוא יהיה רשאי בהמשך לעשות את זה.  כמה את רוצה? מאה עשרים יום?

ענת אסיף:


אני לא רוצה בכלל את הרשימה. אני לא יודעת אם זה לא נושא חדש בכלל. 

היו"ר מיכאל איתן:


מה זה שייך לנושא חדש?

ענת אסיף:


כי הסעיף מדבר על הסמכה.
היו"ר מיכאל איתן:


הוא מדבר על הכל.

ענת אסיף:


הסעיף מדבר על הסמכה שהיא רחבה. עכשיו זה דיון ממש מהותי שמחליט איזה זכויות מתאימות ואיזה לא.


היו"ר מיכאל איתן:


אבל הוא גם נותן לכם אפשרות להוסיף. הוא לא סוגר את זה. אם אני לא שם את זה אני לא יודע שזה יהיה. זה המינימום. החשש הוא שאני לא מוציא מכאן דבר חקיקה. אני רוצה להגיד: יש זכויות נפגעי עבירה ואני צריך להגן על נפגעי העבירה. והכל יהיה מעכשיו לשרירות לבו של שר המשפטים. 

קריאה:


אבל באישור ועדת החוקה.

קרן ויינשל:


הקמת יחידות סיוע.

היו"ר מיכאל איתן:


לא צריך. 

קרן ויינשל:


מינוי אחראים במשטרת ישראל. גם לא. 

היו"ר מיכאל איתן:


ביום רביעי נביא את זה למליאה.  אני לוקח את זה ואומר כך: שר המשפטים רשאי לקבוע... כי הוראות ... חוק זה ובלבד שתוך מאה עשרים יום מהיום הוא יקבע לגבי אלה ואלה ואלה. אם עד יום רביעי תגיד לי תשמע, תוריד לי משהו או יש לי כאן בעיה, אז אני מוכן עד יום רביעי להוריד.

ענת אסיף:


אולי אפשר לכתוב את זה לא בצורה של ממש סעיפים אלה להגיד, ובלבד שתקנות בעניין הזכות לקבלת מידע, הזכות... בכותרות קצת יותר.... 

היו"ר מיכאל איתן:


רק לפי סעיף.  בהתאמות. אנחנו נקיים עוד דיון ביום שלישי. והצבעה. 

